Και ξαφνικά σαν να άνοιξε στις απέναντι ακτές μια στρόφιγγα, άνθρωποι άρχισαν να περνάνε από την Τουρκία στη Λέσβο: Στη θέση του ενός και μόνου πρόσφυγα που είχε καταγραφεί προχθές Δευτέρα και μέχρι χθες Τρίτη στις 9.00 το πρωί, χθες όλη μέρα και μέχρι σήμερα Τετάρτη το πρωί στο hot spot της Μόριας στη Μυτιλήνη, καταγράφηκαν και πιστοποιήθηκαν συνολικά 1.178 πρόσφυγες και μετανάστες επί συνόλου 1.228 αφιχθέντων.

Σύμφωνα με τις αστυνομικές αρχές, ο αριθμός αυτός πρόκειται σήμερα τουλάχιστον να διπλασιασθεί. Μόνο στο λιμάνι της Μυτιλήνης και μέχρι τη 1.30 το μεσημέρι αποβιβάσθηκαν αφού περισυνελέγησαν από σκάφη της Frontex και του Λιμενικού Σώματος περισσότερα από 1.500 άτομα. Περισσότερα από 300 άτομα και μάλιστα μετά από πολλές μέρες, αποβιβάσθηκαν στη Σκάλα Συκαμνιάς στη βόρεια Λέσβο.

Ανάμεσα στους πρόσφυγες και τους μετανάστες που μεταφέρονται με τις γνωστές πλαστικές βάρκες, βρίσκονται και πάλι πολλές γυναίκες με παιδιά.